Najväčší operátor sa musí držať aj komerčnej dohody so 4kou.
Pôvodný článok zo soboty sme doplnili na vyznačenom mieste.
Prevádzkovať a obsluhovať viacero typov sietí nie je pre mobilných hráčov veľmi efektívne. Aktuálne majú nasadené tri druhy sietí – 2G, 3G a 4G. Ako prvá by mohla skončiť 3G sieť. Postupne sa bude spúšťať 5G sieť.
Vyčkávať veľmi nechce český Vodafone, ktorý oznámil kompletné vypnutie 3G na konci marca 2021.
Od slovenských operátorov Orange, Telekom a O2 sme zisťovali, ako to vidia oni. 4ka vlastnú sieť nemá, využíva 3G prístup od Orangeu.
Aktuálna situácia s 3G sieťami na Slovensku:
Orange: Uvoľníme časť pásma, termín ešte nie je
Mobilný operátor Orange uvádza, že zatiaľ nemá určený presný horizont úplného vypnutia 3G siete. Hovorí, že berie do úvahy penetráciu 4G zariadení v sietí, dohodu so 4kou, ktorej poskytuje 3G prístup do siete, či prebiehajúcu modernizáciu siete.
"3G sieť sme zatiaľ nikde nevypínali, aktuálne pokrytie tejto siete je 95 percent populácie. S klesajúcou prevádzkou v 3G sieti sa uvoľnené frekvenčné spektrum 2 100 MHz bude postupne využívať LTE sieťou," povedala hovorkyňa Orangeu Alexandra Piskunová.
Operátor zdôrazňuje, že nová technológia, ktorú nasadzuje pri prebiehajúcej modernizácii siete, umožňuje poskytovať v jednom rádiovom module 2G a 4G sieť na frekvenciách v pásme 1 800 MHz a 3G a 4G v 2 100 MHz.
Platí, že dohodu o 3G prístupe má so 4kou do konca roka 2022. Už spolu rokovali o prístupe do 4G – Orange chce ale najskôr dokončiť výmenu siete z Alcatelu na technológiu od Nokie.
Telekom: Zvažujeme to, nevieme kedy ju vypneme
Ani Telekom zatiaľ nemá konkrétne plány s vypínaním starej siete. Potvrdzuje ale, že vypnutie zvažuje.
"V najbližších rokoch vypnutie 3G zvažujeme, ale zatiaľ nebol určený presný termín," odkázal hovorca Telekomu Michal Korec.
O2: 3G sieť sa využíva najmä na hlasové služby
Doplnené o 18:20: O2 hovorí, že sa postupne mení využitie 3G siete a naďalej ju prevádzkuje.
"Sieť tretej generácie je stále v prevádzke, primárne sa však využíva pre hlasové služby, keďže drvivá väčšina dátovej prevádzky sa presunula do 4G siete," povedala hovorkyňa O2 Tereza Molnár.
Operátor potvrdzuje, že do budúcna počíta s tým, že frekvenčné pásmo používané pre 3G využije pre novšie technológie. Nespresnil však, kedy by k tomu mohlo prísť.